गृह मंत्रालय
केन्द्रीय गृह एवं सहकारिता मंत्री श्री अमित शाह आज ओडिशा की राजधानी भुवनेश्वर में मोदी@20: ड्रीम्स मीट डिलीवरी के ओडिशा चैप्टर के लॉंच कार्यक्रम में मुख्य अतिथि के रूप में शामिल हुए
श्री नरेन्द्र मोदी जी के व्यक्तित्व और उनके 50 वर्षों के सार्वजनिक जीवन को कुछ शब्दों और पलों में समाहित करना बेहद कठिन है, मोदी@20 का मतलब है उनके गुजरात के मुख्यमंत्री बनने से लेकर आज तक का समय
अगर किसी को मोदी@20 को समझना है तो इससे पहले के तीस सालों की कार्यकर्ता, स्वयंसेवक और समाजसेवक के रूप में मोदी जी की यात्रा को देखना और समझना बहुत ज़रूरी है
मोदी जी ने 30 सालों तक गुजरात और देश के हर भाग का भ्रमण किया, समाज की समस्याओं को समझा और उनके समाधान पर चिंतन किया और व्यक्तियों को परखने का भी काम किया और आपदा को अवसर में बदलने का गुण भी सीखा
प्रधानमंत्री मोदी एक आदर्शवादी नेता हैं, जो लक्ष्य, देश, इसके गौरव और भले के सिवा किसी की चिंता नहीं करते और उनका सबसे बड़ा योगदान देश में लोकतंत्र की जड़ों को गहरा करना है
मोदी जी एक दूरदर्शी नेता हैं जो कभी टुकड़ों में नहीं सोचते बल्कि पूरा सोचते हैं, दूर का सोचते हैं और जो सोचते हैं उसे पूरा करते हैं
परिवारवाद, तुष्टिकरण और भ्रष्टाचार के तीन नासूरों ने 60 के दशक के बाद इस देश की राजनीति को ग्रसित करने के साथ-साथ सभी लोकतांत्रिक मूल्यों का ह्रास किया था
परिवारवाद के कारण क्षमतावान व्यक्ति को कभी मौक़ा ही नहीं मिला, तुष्टिकरण के कारण समाज के कई वर्गौं के बीच खाई पैदा हो गई और भ्रष्टाचार के कारण अर्थव्यवस्था और समाज का समाज कल्याण का अभियान खोखला होता चला गया
इन 20 सालों में श्री नरेन्द्र मोदी जी ने परिवारवाद की जगह क्षमता, परिणाम और परफ़ॉर्मेंस की राजनीति का विकल्प खड़ा कर लोकतंत्र में से परिवारवाद को समाप्त करके सबसे बड़ा काम किया है
तुष्टिकरण का मतलब एक विशेष वर्ग को विशेष फ़ायदा पहुंचाकर वोट बैंक के रूप में कन्वर्ट करना और लोकतंत्र के सभी को समान अवसर के मूल नियम की अवहेलना करते हुए विकास की प्रक्रिया को क्षतिग्रस्त करना
मोदी जी ने तुष्टिकरण की राजनीति को भी समाप्त कर दिया, आज देश के करोड़ों ग़रीबों के लिए बनी योजनाओं में कोई आरोप नहीं लगा सकता कि इसके लाभार्थियों में कोई भेदभाव किया गया है, सबको एक समान लाभ मिला है, लेकिन किसी को विशेष लाभ नहीं मिला
नरेन्द्र मोदी जी ने इस देश में भ्रष्टाचार पर रोक लगाने का बहुत बड़ा काम किया है और आज 130 करोड़ भारतवासी नरेन्द्र मोदी शासन में इस बात पर दृढ़संकल्पित है कि भ्रष्टाचार में लिप्त दलों को हम नहीं चुनेंगे
पिछले 8 साल में हमारे विरोधी सरकार पर भ्रष्टाचार का एक भी आरोप नहीं लगा पाए हैं
2012 से 2014 के कालखंड में पूरे देश में एक प्रकार की शंका पैदा हो गई थी, आत्मविश्वास चला गया था और लोग मानने लगे थे कि हमारी बहुदलीय लोकतांत्रिक संसदीय व्यवस्था विफल हो गई है
2014 में देश की जनता ने ऐतिहासिक फ़ैसला देते हुए दो-तिहाई बहुमत के साथ 30 साल बाद पहली पूर्ण बहुमत की सरकार चुनी, इसके बाद परिवर्तन हुआ, भ्रष्टाचार ख़त्म हुए, निर्णायक नेतृत्व आया है, पॉलिसी पैरालिसिस खत्म हुआ, ढेर सारी पॉलिसियाँ बनी और देश आगे बढ़ रहा है
सुरक्षा के नाम पर उनके घर में घुसकर एयर स्ट्राइक और सर्जिकल स्ट्राइक करके दंडित करने का हौसला आज भारत के पास है
आज जन-जन मानता है कि आज हमारा देश इसी संविधान के तले, इसी लोकतांत्रिक व्यवस्था के साथ आगे बढ़ सकता है और विश्व में सर्वोच्च स्थान पर भी हम पहुंच सकते हैं, जनता में यह विश्वास पैदा करने का काम नरेंद्र मोदी जी ने किया है
मोदी जी दीपक की लौ की तरह उद्व दिशा में ही सोचते हैं, और, जब एक व्यक्ति अपने परिवार को भुलाकर, जीवन का क्षण-क्षण और शरीर का कण-कण 130 करोड़ लोगों के कल्याण के लिए समर्पित कर सकता है, तभी नरेंद्र मोदी नाम का व्यक्ति बनता है
मोदी जी परायों को अपना बना कर उनका ही सोचते हैं और उनके जीवन के लिए सर्वस्व न्योछावर कर देते हैं, यह संस्कार बहुत कम लोगों में मिलते हैं
मोदी जी एक अतिसंवेदनशील व्यक्ति है जिनके मन में देश के दलित, गरीब, आदिवासी और पिछड़े लोगों के लिए अपार संवेदनशीलता है और हर फ़ैसला करते समय हमेशा अंत्योदय और गरीब कल्याण के अनुसार सबसे पहले गरीब की सोचना उनकी प्रकृति बन गई है
श्री नरेन्द्र मोदी जी दुनिया में 130 करोड़ भारतीयों के विश्वास का प्रतिनिधित्व करते हैं
मोदी जी के एक स्टेट्समैन के रूप में पैरिस समझौते और दुनिया भर में योग दिवस मनाने के निर्णयों को हमने देखा है, यह बताता है कि जब भारत का नेता आत्मविश्वास के साथ दुनिया के मंच पर अपनी बात को रखता है तो इसकी स्वीकृति उतनी ही स्वाभाविक होती है जितनी बड़े से बड़े देश के नेता की होती है
टीम लीडर के नाते, देश के प्रधानमंत्री के नाते मोदी जी ने कभी नहीं सोचा कि किस पार्टी की सरकार है और कोरोना काल में किसी भी मुख्यमंत्री का फोन आता था तो तुरंत ही वहां सहायता भेजने में कभी संकोच नहीं किया
20 साल से मोदी जी ने कभी अपने घर पर दिवाली नहीं मनाई, हर साल हमेशा बॉर्डर पर सेना के जवानों के साथ दिवाली मनाते हैं और यह भावना ही मोदी जी को महान बनाती है
मोदी जी एक निडर सेनापति भी हैं, बड़ी से बड़ी चुनौतियों के सामने भारत के गौरव और सीमाओं की सुरक्षा की बात पर चट्टान से भी ज्यादा अडिग हो जाते हैं और कड़े से कड़े फैसले भी लेते हैं
मोदी जी सादगी के साथ जीवन जीते हैं और उपभोग शून्य स्वामी की कल्पना को इस युग में उन्होंने चरितार्थ किया है और इसी कारण जनता उन्हें मानती है, स्वीकार करती है और उनका सम्मान करती है
श्री लाल बहादुर शास्त्री जी के बाद श्री नरेन्द्र मोदी जी पहले ऐसे प्रधानमंत्री हैं, जिनकी हर बात को जनता ने सम्मान के साथ माना है
मोदी जी परिश्रम की पराकाष्ठा करने वाले नेता हैं, उन्हें कभी थकते हुए नहीं देखा, वो कहते हैं कि उन्हें थकान नहीं होती, बल्कि जनता के हित के लिए किये परिश्रम से जब गरीब के चेहरे पर मुस्कान आती है तब हृदय में संतोष का भाव आता है
मोदी जी ने एक कर्मठ कार्यकर्ता के रूप में काम किया, जब भी चुनाव आता है तो देशभर में सबसे ज्यादा परिश्रम श्री नरेंद्र मोदी नाम का कार्यकर्ता करता है और ऐसा कर्मठ कार्यकर्ता जब नेतृत्व करता है तो विजय सुनिश्चित हो जाती है
मोदी जी गरीबों के लिए सोचते हैं, कर्मठ कार्यकर्ता की भांति मेहनत करते हैं, एक टीम लीडर के नाते पूरे देश का नेतृत्व करते हैं, भावुक राजनेता के नाते कई सारे भावुक फैसले लेते हैं, निडर सेनापति के नाते अडिग चट्टान की तरह खड़े हो जाते हैं
मोदी जी की नीतियां मानवता से जन्म लेती है और सर्वसमाज के कल्याण की भावना के साथ वह नीतियां बनाते हैं
मोदी जी का संकल्प नए भारत का निर्माण है, दुनिया में हर क्षेत्र में सर्वोच्च स्थान पर स्थापित भारत का संकल्प और शासन की कुरीतियों को समाप्त करने की इच्छाशक्ति भी उनके अंदर दिखती है
मोदी जी जो भी योजना लाते हैं उसमें जनभागीदारी का तत्व बहुत बड़ा होता है और जनभागीदारी के कारण ही नरेंद्र मोदी जी को इतनी सफलता मिली है
हम सबने देखा है कि मोदी जी ने किस प्रकार से कोविड के समय में आपदा को अवसर में बदला है
दुनिया के बड़े-बड़े देश, जो हमसे बहुत आगे माने जाते हैं, उनका वैक्सीनेशन आज भी समाप्त नहीं हुआ और हम आज तीसरा डोज लगा रहे हैं और 200 करोड़ डोज तकनीक का इस्तेमाल करते हुए लग चुके हैं
मोदी जी ने भारत को निवेश, निर्यात और मैन्यूफ़ैक्चरिंग का हब बनाने के लिए कोरोना काल में ढेर सारी नीतियाँ बनाईं और उनके परिणामस्वरूप भारत आज विश्व में सबसे ज़्यादा विकास के साथ आगे बढ़ने वाली अर्थव्यवस्था बना है
मोदी जी ने अनेक धारणाओं और भ्रांतियों को तोड़ने का काम किया है और कई बड़े बड़े फ़ैसले लिए हैं
पूरा देश यह मानता था कि जब तक धारा 370 है तब तक कश्मीर का भारत के साथ स्थायी जुड़ाव नहीं हो सकता, 5 अगस्त 2019 की सुबह फ़ैसला हुआ और प्रधानमंत्री श्री नरेन्द्र मोदी जी के नेतृत्व में धारा 370 और 35A को समाप्त कर दिया गया
आज कश्मीर विकास के रास्ते पर आगे बढ़ रहा है, वहाँ पंचायत चुनाव संपन्न हो गए और आज कश्मीर में लोकतंत्र अपनी जड़ें मज़बूत करने का काम कर रहा है
रामजन्म भूमि का मसला 550 साल से करोड़ों लोगों के सम्मान और आस्था का बिंदु था कि जहां भगवान राम का जन्म हुआ था वहाँ एक भव्य मंदिर बने
इसका शांतिपूर्ण और संवैधानिक तरीक़े से हल निकला और 5 अगस्त के दिन ही मोदी जी ने श्रीराम जन्म भूमि का शिलान्यास किया और मंदिर बनना शुरू हो गया है, जब समस्याओं के समाधान का दृढ़ संकल्प होता है तब रास्ते अपने आप निकल आते हैं
Modi@20 पुस्तक मोदी जी के व्यक्तित्व के अनेक आयामों से परिचय करवाती है
पुस्तक में एक संवेदनशील नेता, गुड गवर्नेंस के लिए काम करने वाले सुधारक, समाज की समस्याओं को जड़ से समाप्त करने वाले समाज सुधारक व प्रशासक और पार्टी की जड़ों को मज़बूत कर उन्हें फैलाने वाले नेता समेत मोदी जी के व्यक्तित्व के अनेक आयामों का परिचय है
देश की आज़ादी की रजत जयंती और स्वर्ण जयंती भी आई लेकिन पहले किसी ने इन्हें देश के भविष्य के साथ जोड़कर नहीं देखा
प्रधानमंत्री श्री नरेन्द्र मोदी जी ने अमृत महोत्सव को जन जन का महोत्सव बनाया और आज बच्चा बच्चा हाथ में तिरंगा लेकर घूमता है और उसके मन में राष्ट्रप्रेम की भावना जागती है
एक नेतृत्व में यह विजन और संकल्प तभी आता है जब उसके जीवन का क्षण-क्षण और शरीर का कण -कण केवल और केवल भारत को समर्पित होता है, मोदी जी के रूप में हम सबको ऐसा समर्पित नेता मिला है
जीवन में अगर बड़ा बनने का स्वप्न प्राप्त करना है तो ओड़िशा के युवाओं को Modi@20 पुस्तक अवश्य पढ़नी चाहिए क्योंकि इसी से जीवन में आगे बढ़ने की प्रेरणा मिलेगी
केन्द्रीय गृह एवं सहकारिता मंत्री श्री अमित शाह आज ओडिशा की राजधानी भुवनेश्वर में मोदी@20: ड्रीम्स मीट डिलीवरी के ओडिशा चैप्टर के लॉंच कार्यक्रम में मुख्य अतिथि के रूप में शामिल हुए। इस अवसर पर केन्द्रीय शिक्षा मंत्री श्री धर्मेन्द्र प्रधान सहित अनेक गणमान्य व्यक्ति उपस्थित थे।
इस अवसर पर अपने संबोधन में श्री अमित शाह ने कहा कि श्री नरेन्द्र मोदी जी के व्यक्तित्व और उनके 50 वर्षों के सार्वजनिक जीवन को कुछ शब्दों और पलों में समाहित करना बेहद कठिन है। मोदी@20 का मतलब है उनके गुजरात के मुख्यमंत्री बनने से लेकर आज तक का समय। 20 सालों तक मोदी जी द्वारा इस देश के लोकतंत्र, सार्वजनिक जीवन को मज़बूत करने, पहले गुजरात और फिर भारत को महान बनाने, देश की समस्याओं को समूल उखाड़ फेंकने के लिए और समस्या का समाधान ढूंढते हुए सफलता के साथ पूरे विश्व में देश के गौरव को प्रस्थापित करते हुए जो गाथा लिखी गई वो मोदी@20 है। अगर किसी को मोदी@20 को समझना है तो इससे पहले के तीस सालों की कार्यकर्ता, स्वयंसेवक और समाजसेवक के रूप में मोदी जी की यात्रा को देखना और समझना बहुत ज़रूरी है। मोदी जी ने 30 सालों तक गुजरात और देश के हर भाग का भ्रमण किया, समाज की समस्याओं को समझा और उनके समाधान पर चिंतन किया और व्यक्तियों को परखने का भी काम किया। आपदा को अवसर में बदलने का गुण भी उन्होंने 30 सालों की यात्रा में सीखा।
केन्द्रीय गृह मंत्री ने कहा कि प्रधानमंत्री मोदी एक आदर्शवादी नेता हैं, जो लक्ष्य, देश, इसके गौरव और भले के सिवा किसी की चिंता नहीं करते। उन्होंने कहा कि प्रधानमंत्री श्री नरेन्द्र मोदी जी का सबसे बड़ा योगदान देश में लोकतंत्र की जड़ों को गहरा करना है। श्री शाह ने कहा कि परिवारवाद, तुष्टिकरण और भ्रष्टाचार के तीन नासूरों ने 60 के दशक के बाद इस देश की राजनीति को ग्रसित करने के साथ-साथ सभी लोकतांत्रिक मूल्यों का ह्रास किया था। परिवारवाद के कारण क्षमतावान व्यक्ति को कभी मौक़ा ही नहीं मिला, तुष्टिकरण के कारण समाज के कई वर्गौं के बीच खाई पैदा हो गई और भ्रष्टाचार के कारण अर्थव्यवस्था और समाज का समाज कल्याण का अभियान खोखला होता चला गया। इन 20 सालों में श्री नरेन्द्र मोदी जी ने लोकतंत्र में से परिवारवाद को समाप्त करके सबसे बड़ा काम किया है। सभी परिवारवादी पार्टियां परिवारवाद को अपनी पूंजी समझकर आगे बढ़ती थीं, लेकिन मोदी जी ने परिवारवाद की जगह क्षमता, परिणाम और परफ़ॉर्मेंस की राजनीति का विकल्प खड़ा कर दिया। हमारी पार्टी ने दो लोक सभा और दो उत्तर प्रदेश के विधानसभा चुनाव लगातार जीते। उत्तर प्रदेश जैसे राज्य में, जहां परिवारवाद और जातिवाद गहरी जड़ें जमा चुके थे, पॉलिटिक्स ऑफ़ परफ़ॉर्मेंस के आधार पर लगातार विजय प्राप्त करना बताता है कि देश में परिवारवादी पार्टियों की जगह को नरेन्द्र मोदी जी ने समाप्त कर दिया। सभी परिवारवादी पार्टियों को या तो बदलना होगा या फिर बार-बार पराजय का मुंह देखने के लिए तैयार रहना होगा। इस देश की जनता अब परिवारवादी राजनीति को नहीं बर्दाश्त कर सकती।
श्री अमित शाह ने कहा कि तुष्टिकरण का मतलब एक विशेष वर्ग को विशेष फ़ायदा पहुंचाकर वोट बैंक के रूप में कन्वर्ट करना और लोकतंत्र के सभी को समान अवसर के मूल नियम की अवहेलना करते हुए विकास की प्रक्रिया को क्षतिग्रस्त करना। मोदी जी ने तुष्टिकरण की राजनीति को भी समाप्त कर दिया। आज देश के करोड़ों ग़रीबों के लिए बनी योजनाओं में कोई आरोप नहीं लगा सकता कि इसके लाभार्थियों में कोई भेदभाव किया गया है। सबसो एक समान लाभ मिला है, लेकिन किसी को विशेष लाभ नहीं मिला।
केन्द्रीय गृह मंत्री ने कहा कि नरेन्द्र मोदी जी ने इस देश में भ्रष्टाचार पर रोक लगाने का बहुत बड़ा काम किया है। आज 130 करोड़ भारतवासी नरेन्द्र मोदी शासन में इस बात पर दृढ़संकल्पित है कि भ्रष्टाचार में लिप्त दलों को हम नहीं चुनेंगे। 12 लाख करोड़ के घपलों-घोटालों वाली पिछली सरकार के बाद मोदी जी आए हैं। 8 साल में हमारे विरोधी सरकार पर भ्रष्टाचार का एक भी आरोप नहीं लगा पाए हैं। 2012 से 2014 के कालखंड में पूरे देश में एक प्रकार की शंका पैदा हो गई थी, आत्मविश्वास चला गया था और लोग मानने लगे थे कि हमारी बहुदलीय लोकतांत्रिक संसदीय व्यवस्था विफल हो गई है। 2014 में देश की जनता ने ऐतिहासिक फ़ैसला देते हुए दो-तिहाई बहुमत के साथ 30 साल बाद पहली पूर्ण बहुमत की सरकार बनी। इसके बाद परिवर्तन हुआ, भ्रष्टाचार ख़त्म हुए, निर्णायक नेतृत्व आया है, पॉलिसी पैरालिसिस खत्म हुआ, ढेर सारी पॉलिसियाँ बनी और देश आगे बढ़ रहा है। सुरक्षा के नाम पर उनके घर में घुसकर एयर स्ट्राइक और सर्जिकल स्ट्राइक करके दंडित करने का हौसला आज भारत के पास है। आज जन-जन मानता है कि आज हमारा देश इसी संविधान के तले, इसी लोकतांत्रिक व्यवस्था के साथ आगे बढ़ सकता है और विश्व में सर्वोच्च स्थान पर भी हम पहुंच सकते हैं। जनता में यह विश्वास पैदा करने का काम नरेंद्र मोदी जी ने किया है।
श्री अमित शाह ने कहा कि मोदी जी हमेशा इसीलिए सफल होते हैं क्योंकि उनके सोचने की गति ऊपर की ओर है, दीपक की लौ जैसी। उन्होंने कहा कि मोदी जी के परिवार को कोई नहीं जानता, उनका परिवार सामान्य जीवन जी रहा है और पूरी 130 करोड़ की जनता उनका परिवार है। जब कोई व्यक्ति 130 करोड़ लोगों के कल्याण के लिए समर्पित होता है तभी मोदी नाम का व्यक्ति बनता है। मोदी जी परायों को अपना बना कर उनका ही सोचते हैं और उनके जीवन के लिए सर्वस्व न्योछावर कर देते हैं, यह संस्कार बहुत कम लोगों में मिलते हैं। उन्होंने कहा कि मोदी जी एक अतिसंवेदनशील व्यक्ति है जिनके मन में देश के दलित, गरीब, आदिवासी और पिछड़े लोगों के लिए अपार संवेदनशीलता है। हर फ़ैसला करते समय हमेशा अंत्योदय और गरीब कल्याण के अनुसार सबसे पहले गरीब की सोचना मोदी जी की प्रकृति बन गई है। श्री शाह ने कहा कि एक कर्मठ कार्यकर्ता जब देश या पार्टी का नेतृत्व करता है तब विजय सुनिश्चित हो जाती है।
केन्द्रीय गृह एवं सहकारिता मंत्री ने कहा कि मोदी जी दुनिया में 130 करोड़ भारतीयों के विश्वास का प्रतिनिधित्व करते हैं। जब दुनिया में ग्लोबल वार्मिंग और पर्यावरण पर चर्चा होती है, तब मोदी जी कहते हैं कि भारत पीछे नहीं हटेगा और तब सभी देश पेरिस समझौते पर हस्ताक्षर करते हैं। यूएन जनरल असेंबली में मोदी जी योग दिवस मनाने का प्रस्ताव करते हैं और 70 दिन के अंदर दुनिया के 170 देश योग दिवस के प्रस्ताव को स्वीकार करते हैं और आज हमारी संस्कृति और योग के विज्ञान को पूरी दुनिया ने स्वीकार कर लिया है। उन्होंने कहा कि टीम लीडर के नाते, देश के प्रधानमंत्री के नाते मोदी जी ने कभी नहीं सोचा कि किस पार्टी की सरकार है। कोरोना काल में किसी भी मुख्यमंत्री का फोन आता था तो तुरंत ही वहां दवाई, ऑक्सीजन, मेडिकल टीम या और कोई सहायता भेजनी हो तो कभी कोई संकोच नहीं किया। टीम इंडिया के लीडर के नाते मोदी जी को हर राज्य को संरक्षित और संवर्धित करते हुए हमने देखा है। उन्होंने कहा कि मोदी जी बड़े भावुक नेता हैं। 20 साल से मोदी जी ने कभी अपने घर पर दिवाली नहीं मना, हर साल हमेशा बॉर्डर पर सेना के जवानों के साथ दिवाली मनाते हैं और यह भावना ही मोदी जी को महान बनाती है। मोदी जी एक निडर सेनापति भी हैं, बड़ी से बड़ी चुनौतियों के सामने भारत के गौरव और सीमाओं की सुरक्षा की बात पर मोदी जी चट्टान से भी ज्यादा अडिग हो जाते हैं और कड़े से कड़े फैसले भी लेते हैं।
श्री अमित शाह ने कहा कि मोदी जी सादगी के साथ जीवन जीते हैं। उपभोग शून्य स्वामी की कल्पना को इस युग में मोदी जी ने चरितार्थ किया है और इसी कारण जनता उन्हें मानती है, स्वीकार करती है और उनका सम्मान करती है। उन्होंने कहा कि 130 करोड़ जनता का प्रधानमंत्री देश के नाम संदेश दे कि कल जनता कर्फ्यू है और सरकार की कोई पाबंदी नहीं है, कभी दीया जलाने की अपील की, कभी थाली बजाकर सेवा में लगे व्यक्तियों का सम्मान करने की अपील की, कभी फूल बरसा कर उनका सम्मान करने की अपील की और इन सारी अपीलों को जनता ने स्वीकार किया। श्री लाल बहादुर शास्त्री जी के बाद श्री नरेन्द्र मोदी जी पहले ऐसे प्रधानमंत्री हैं, जिनकी हर बात को जनता ने सम्मान के साथ माना है। वह जब कार्यकर्ता थे तब भी परिश्रमी थे और अब प्रधानमंत्री है तो और अधिक परिश्रमी हैं। दिन में 16 से 20 घंटे तक काम करते हैं और हमेशा कहते हैं कि उन्हें कड़ी मेहनत से कभी थकान नहीं होती बल्कि कड़ी मेहनत करके संतोष की अनुभूति आती है। यह कड़ी मेहनत जनता के लिए है और जब गरीब के चेहरे पर मुस्कान आती है तो मन में एक संतोष पैदा होता है। इस भाव के साथ मेहनत करने वाला व्यक्ति बहुत लंबे समय के बाद इस देश को मिला है और उस मेहनत का संतोष और संतोष से तेज और तेज से उनका दैदीप्यमान व्यक्तित्व हम सबने देखा है।
केन्द्रीय गृह मंत्री ने कहा कि मोदी जी गरीबों के लिए सोचते हैं, कर्मठ कार्यकर्ता की भांति मेहनत करते हैं, एक स्टेट्समेन की भांति देश के गौरव को दुनिया के सामने रखते हैं, एक टीम लीडर के नाते पूरे देश का नेतृत्व करते हैं, भावुक राजनेता के नाते कई सारे भावुक फैसले लेते हैं, निडर सेनापति के नाते अडिग चट्टान की तरह खड़े हो जाते हैं और उपभोग शून्य स्वामी होता है तभी जाकर नरेंद्र मोदी बना जाता है। यह नरेंद्र मोदी बनने की प्रक्रिया है बहुत कठिन है। उन्होंने कहा कि मोदी जी की नीतियां मानवता से जन्म लेती है और सर्व समाज के कल्याण की भावना के साथ वह नीतियां बनाते हैं। मोदी जी का संकल्प नए भारत का निर्माण है, दुनिया में हर क्षेत्र में सर्वोच्च स्थान पर स्थापित भारत का संकल्प और शासन की कुरीतियों को समाप्त करने की इच्छाशक्ति भी उनके अंदर दिखती है। जनभागीदारी के अलावा जनता की समस्याओं का समाधान नहीं हो सकता, यह उनका दृढ़ विश्वास है। मोदी जी कोई भी योजना लाते हैं, तो इसमें जनभागीदारी का तत्व बहुत बड़ा होता है और जनभागीदारी के कारण ही नरेंद्र मोदी जी को इतनी सफलता मिली है।
श्री अमित शाह ने कहा कि जब मोदी जी गुजरात के मुख्यमंत्री थे तब भी उन्होंने कई सारे लैंड मार्क डिसीजन लिए थे। उन्होंने कहा कि मोदी जी का अप्रोच समस्या के संपूर्ण समाधान का है, जैसे स्वास्थ्य क्षेत्र में स्वच्छता अभियान चलाया और स्वच्छता के संस्कार को नई पीढ़ी तक नीचे तक उतारने का काम नरेंद्र मोदी जी ने किया। देश में किसी ने नहीं सोचा कि स्वच्छता के पीछे स्वास्थ्य की चिंता है क्योंकि जब गंदगी होती है तो उसी से बीमारी पैदा होती है। उसके बाद 10 करोड़ घरों में 5 साल के अंदर शौचालय पहुंचा कर महिलाओं को सम्मानित करने और देश को स्वच्छ करने का काम किया। फिट इंडिया मिशन लाए, योग दिवस मनाने का काम किया। पोषण अभियान लाए, बच्चों और किशोरियों को पोषणयुक्त करने का काम किया, मिशन इंद्रधनुष के माध्यम से 15 करोड़ बच्चों को टीका लगाने का काम किया। आयुष्मान भारत योजना लाए क्योंकि देश में 60 करोड़ लोग ऐसे थे जिनके पास इलाज का पैसा ही नहीं था। ऐसे लोगों को 5 लाख रूपए तक के पूरे इलाज की सुविधा मोदी जी ने फ्री ऑफ कॉस्ट दी। देश में डॉक्टरों की कमी थी, 5 साल में हर जिले में एक कॉलेज बनाने और रिकॉर्ड मेडिकल सीटें बढ़ाने का काम किया। स्वास्थ्य की समस्या को 13 बिंदुओं में बाँटकर समग्रता से सोच कर मोदी जी काम कर रहे हैं। उन्होंने कहा कि हम सबने देखा है कि मोदी जी ने किस प्रकार से कोविड के समय में आपदा को अवसर में बदला है। दुनिया के बड़े-बड़े देश, जो हमसे बहुत आगे माने जाते हैं, उनका वैक्सीनेशन आज भी समाप्त नहीं हुआ और हम आज तीसरा डोज लगा रहे हैं। 200 करोड़ डोज तकनीक का इस्तेमाल करते हुए लग चुके हैं। उन्होंने कहा कि दुनिया में बहुत कम देश ही कोविड वैक्सीन बना पाए जबकि प्रधानमंत्री श्री नरेन्द्र मोदी जी ने भारत में कोरोना के तीन केस आने के बाद ही वैज्ञानिकों के साथ पहली मीटिंग में ही वैक्सीन बनाने की व्यवस्था कर दी थी। मोदी जी ने भारत को निवेश, निर्यात और मैन्यूफ़ैक्चरिंग का हब बनाने के लिए कोरोना काल में ढेर सारी नीतियाँ बनाईं और उनके परिणामस्वरूप भारत आज विश्व में सबसे ज़्यादा विकास के साथ आगे बढ़ने वाली अर्थव्यवस्था बना है।
गृह मंत्री ने कहा कि मोदी जी ने अनेक धारणाओं और भ्रांतियों को तोड़ने का काम किया है और कई बड़े बड़े फ़ैसले लिए हैं। पूरा देश यह मानता था कि जब तक धारा 370 है तब तक कश्मीर का भारत के साथ स्थायी जुड़ाव नहीं हो सकता। इस देश में धारा 370 और 35A स्वप्न सा लगती थीं, लेकिन 5 अगस्त 2019 की सुबह फ़ैसला हुआ और प्रधानमंत्री श्री नरेन्द्र मोदी जी के नेतृत्व में धारा 370 और 35A को समाप्त कर दिया गया। कुछ लोग चुनौती देते थे कि ऐसा करने से हिंसा होगी और बहुत सारे लोगों की जान जाएगी लेकिन किसी की एक कंकड़ फेंकने की भी हिम्मत नहीं हुई। आज कश्मीर विकास के रास्ते पर आगे बढ़ रहा है। वहाँ पंचायत चुनाव संपन्न हो गए और आज कश्मीर में लोकतंत्र अपनी जड़ें मज़बूत करने का काम कर रहा है।
श्री अमित शाह ने कहा कि रामजन्म भूमि का मसला 550 साल से करोड़ों लोगों के सम्मान और आस्था का बिंदु था कि जहां भगवान राम का जन्म हुआ था वहाँ एक भव्य मंदिर बने। इसका शांतिपूर्ण और संवैधानिक तरीक़े से हल निकला और 5 अगस्त के दिन ही मोदी जी ने श्रीराम जन्म भूमि का शिलान्यास किया और मंदिर बनना शुरू हो गया है। श्री शाह ने कहा कि जब समस्याओं के समाधान का दृढ़ संकल्प होता है तब रास्ते अपने आप निकल आते हैं।
गृह मंत्री ने कहा कि श्री नरेन्द्र मोदी 2014 और 2019 में दो तिहाई बहुमत से देश के प्रधानमंत्री बने और 2024 में भी उनकी विजय निश्चित है। मोदी जी जहां-जहां गए वहाँ-वहाँ पार्टी को विजय मिली है और देश की अर्थव्यवस्था को भी गति मिली है। आज भारत की अर्थव्यवस्था दुनिया में सबसे तेज़ी के साथ 7.2 प्रतिशत की दर से बढ़ने वाली अर्थव्यवस्था है, जीएसटी ने सर्वाधिक संग्रह का रिकॉर्ड तोड़ दिया है, भारत ने 2022 में सर्वाधिक 421 बिलियन डॉलर का निर्यात किया है, सेवाओं का सबसे ज़्यादा 254 बिलियन डॉलर का निर्यात भी भारत ने किया है, इस साल अब तक का सर्वाधिक 83 बिलियन डॉलर का प्रत्यक्ष विदेशी निवेश आया है और ईज ऑफ डूइंग बिज़नेस तालिका में भारत 170 से 63 वें स्थान पर पहुँचा है। ये सभी परिवर्तन प्रधानमंत्री श्री नरेन्द्र मोदी जी के नेतृत्व में हुए हैं।
श्री अमित शाह ने कहा कि Modi@20 पुस्तक मोदी जी के व्यक्तित्व के अनेक आयामों से परिचय करवाती है। इस पुस्तक में एक संवेदनशील नेता, गुड गवर्नेंस के लिए काम करने वाले सुधारक, समाज की समस्याओं को जड़ से समाप्त करने वाले समाज सुधारक व प्रशासक और पार्टी की जड़ों को मज़बूत कर उन्हें फैलाने वाले नेता समेत मोदी जी के व्यक्तित्व के अनेक आयामों का परिचय है। उन्होने यह भी कहा कि यह पुस्तक अधूरी है क्योंकि मोदी जी का व्यक्तित्व बहुत बड़ा है। श्री शाह ने कहा कि देश का सौभाग्य है कि पूरा विश्व जिस व्यक्ति को नेता मानता है और वो देश के नेता हैं और यह हम सबके लिए गर्व का विषय है। गृह मंत्री ने कहा कि देश की आज़ादी की रजत जयंती और स्वर्ण जयंती भी आई लेकिन पहले किसी ने इन्हें देश के भविष्य के साथ जोड़कर नहीं देखा। प्रधानमंत्री श्री नरेन्द्र मोदी जी ने अमृत महोत्सव को जन जन का महोत्सव बनाया और आज बच्चा बच्चा हाथ में तिरंगा लेकर घुमता है और उसके मन में राष्ट्रप्रेम की भावना जागती है। उन्होंने कहा कि एक नेतृत्व में यह विजन और संकल्प तभी आता है जब उसके जीवन का क्षण-क्षण और शरीर का कण-कण केवल और केवल भारत को समर्पित होता है और मोदी जी के रूप में हम सबको ऐसा समर्पित नेता मिला है। गृह मंत्री ने कहा कि जीवन में अगर बड़ा बनने का स्वप्न प्राप्त करना है तो ओड़िशा के युवाओं को Modi@20 पुस्तक अवश्य पढ़नी चाहिए क्योंकि इसी से जीवन में आगे बढ़ने की प्रेरणा मिलेगी।